മാനസിക പീഡനത്തിന് പരാതി നല്കിയ ട്രഷറി ജീവനക്കാരിക്ക് സ്ഥലംമാറ്റം തൃശൂര്: മേലുദ്യോഗസ്ഥനെതിരെ മാനസിക പീഡനത്തിന് പരാതി നല്കിയ അംഗപരിമിതയായ ട്രഷറി ജീവനക്കാരിക്ക് സ്ഥലംമാറ്റം. ഭരണാനുകൂല സംഘടനയായ എന്.ജി.ഒ യൂനിയന് ജില്ല കമ്മിറ്റി അംഗമായ ഇരിങ്ങാലക്കുട സബ് ട്രഷറി ജീവനക്കാരിക്കാരിക്കാണ് ഈ ദുര്യോഗം. 2021 ജൂലൈ 13ന് അന്വേഷണ വിധേയമായി സസ്പെന്ഡ് ചെയ്യപ്പെട്ട ഇരിങ്ങാലക്കുട അസിസ്റ്റന്റ് ജില്ല ട്രഷറി ഓഫിസര്ക്കെതിരെ ഇവര് പരാതി നല്കിയിരുന്നു. സര്ക്കാര്തല അന്വേഷണത്തിന് ശേഷം സര്വിസില് തിരികെ പ്രവേശിച്ച ഉദ്യോഗസ്ഥന് സ്വദേശത്തേക്ക് സ്ഥലംമാറ്റവും ലഭിച്ചു. കാബിനില് വിളിച്ചുവരുത്തി അനാവശ്യകാര്യങ്ങള് സംസാരിക്കുകയും മാനസികമായി പീഡിപ്പിക്കുന്നെന്നും കാണിച്ച് ഇരിങ്ങാലക്കുട സബ് ട്രഷറിയിലെ 23 ജീവനക്കാരില് 18 പേര് ഒപ്പിട്ട പരാതി 2020 ഡിസംബര് 15നാണ് ജില്ല ട്രഷറി ഓഫിസര്ക്ക് കൈമാറിയത്. ജൂലൈ 13ന് പരാതിക്ക് വിധേയനായ ഓഫിസറെ സര്ക്കാര്തല അന്വേഷണത്തിന് വിധേയമായി സസ്പെന്ഡ് ചെയ്തു. തുടര്ന്ന് അതിവേഗത്തിലുള്ള അസാധാരണ സര്ക്കാര് നടപടിക്രമങ്ങള്ക്കാണ് സാക്ഷ്യംവഹിച്ചത്.സസ്പെന്ഡ് ചെയ്യപ്പെട്ട് പത്തുനാള് തികയും മുമ്ബേ 22ന് സര്ക്കാര്തല അന്വേഷണത്തിന് ധനവകുപ്പ് അഡീഷനല് സെക്രട്ടറിയുടെ നേതൃത്വത്തില് നാലംഗ സമിതി രൂപവത്കരിച്ചതായി അറിയിപ്പ് ലഭിച്ചു. ധനവകുപ്പിലെ ഉദ്യോഗസ്ഥരടങ്ങുന്ന സംഘം തിരുവനന്തപുരത്തുനിന്ന് ഇരിങ്ങാലക്കുടയിലെത്തി അന്വേഷണം നടത്തി സസ്പെന്ഷന് റദ്ദാക്കി. അന്വേഷണ റിപ്പോര്ട്ടിനൊപ്പം പരാതിക്കാരിയായ സീനിയര് അക്കൗണ്ടന്റിനെ സ്ഥലംമാറ്റാന് നിര്ദേശിച്ച് കത്ത് അന്വേഷണ ഉദ്യോഗസ്ഥനായ അഡീഷനല് സെക്രട്ടറി, ട്രഷറി ഡയറക്ടര്ക്ക് നല്കുകയും ചെയ്തു. ആരോപണ വിധേയനെ രക്ഷിക്കാനുള്ള തെളിവെടുപ്പായിരുന്നു അതെന്നും വ്യക്തിപരമായ വിവരങ്ങള് ചോദിക്കുകയും പറയാനുള്ള കാര്യങ്ങള് കേള്ക്കാന് അന്വേഷണ സമിതി ശ്രമിച്ചില്ലെന്നും പരാതിക്കാരി ആരോപിച്ചിരുന്നു. പരാതിക്ക് വിധേയനായ ഉദ്യോഗസ്ഥന് സമാന പരാതിയില് 2016ല് സസ്പെന്ഷന് ലഭിച്ചിരുന്നു. നിവേദനം നല്കി തൃശൂര്: മേലുദ്യോഗസ്ഥനെതിരെ പരാതിപ്പെട്ടതിെന്റ അടിസ്ഥാനത്തില് ശിക്ഷണ നടപടിക്ക് വിധേയമായി സ്ഥലംമാറ്റിയ തീരുമാനം റദ്ദാക്കണമെന്നാവശ്യപ്പെട്ട് പരാതിക്കാരി ധനകാര്യ അഡീഷനല് ചീഫ് സെക്രട്ടറിക്ക് നിവേദനം നല്കി. കുറ്റവാളികളെ ശിക്ഷിക്കണമെന്നും അന്വേഷണ സമയത്ത് സ്ത്രീത്വത്തെ അപമാനിക്കും വിധം ചോദ്യങ്ങള് ചോദിച്ചവരെ തിരുത്താന് നടപടി വേണമെന്നും അവര് നിവേദനത്തില് ആവശ്യപ്പെട്ടു.